**OBRAZLOŽITEV**

Prof. dr. Mojca Golobič je diplomirala in doktorirala iz krajinske arhitekture na Biotehniški fakulteti Univerze v Ljubljani. Trinajst let je kot raziskovalka delala na Urbanističnem inštitutu Republike Slovenije, od leta 2003 pa uči na Oddelku za krajinsko arhitekturo predmete s področja okoljskega načrtovanja. Leta 2010 je tam prevzela vodenje programske skupine 'Urejanje krajine kot bivalnega okolja', od leta 2012 je tudi prodekanja za področje krajinska arhitektura. Bila je gostujoča profesorica na ameriških in evropskih univerzah med drugim kot Fulbrightova štipendistka na Harvard Graduate School of Design. Njeno pedagoško in raziskovalno delo pokriva vrednotenje krajine, metodološka vprašanja okoljskega in prostorskega načrtovanja vključevanje javnosti v načrtovalske procese ter strateške presoje politik. V zadnjem obdobju je sodelovala v več mednarodnih projektih, vodila dva nacionalna raziskovalna projekta na temo presoje prostorskih učinkov in dva na temo pomena zelenih površin za kakovost bivalnega okolja.